Πρέπει επιτέλους η Τουρκία να δείξει σεβασμό στο διεθνές δίκαιο αλλά και στους ηγέτες της ενωμένης Ευρώπης, της οποίας επιζητεί να γίνει μέλος, δήλωσε στο ο κυβερνητικός εκπρόσωπος, Κυριάκος Κούσιος, κληθείς να σχολιάσει τη δήλωση του τουρκικού υπουργείου Εξωτερικών, το οποίο αναφερόμενο στα συμπεράσματα του Ευρωπαϊκού Συμβουλίου, υποστήριξε πως η ΕΕ «εκπροσωπεί τα μαξιμαλιστικά εθνικά επιχειρήματα του διδύμου Ελληνοκυπρίων και Ελλάδας».

«Είναι η Τουρκία που παραβιάζει το διεθνές δίκαιο και το Δίκαιο της Θάλασσας. Είναι η Τουρκία που δεν έχει υπογράψει τη Σύμβαση για το Δίκαιο της Θάλασσας των Ηνωμένων Εθνών και είναι η Τουρκία που ακόμα και πριν λίγες ημέρες ήταν η μόνη χώρα που καταψήφισε το ψήφισμα για τους Ωκεανούς και το Δίκαιο της Θάλασσας» στη Γενική Συνέλευση των Ηνωμένων Εθνών, είπε ο κ. Κούσιος. Υπέδειξε ακόμη πως τα συμπεράσματα του Ευρωπαϊκού Συμβουλίου εκφράζουν την πολιτική της ΕΕ, της οποίας η Κύπρος και η Ελλάδα είναι μέλη.

Η Τουρκία αναφέρεται στα συμπεράσματα του Ευρωπαϊκού Συμβουλίου, το οποίο αποτελείται από τους ηγέτες κρατών μελών της ΕΕ, και πρέπει επιτέλους η χώρα αυτή «να δείξει σεβασμό στο διεθνές δίκαιο αλλά και στους ηγέτες της ενωμένης Ευρώπης της οποίας επιζητεί να γίνει μέλος», σημείωσε ο κυβερνητικός εκπρόσωπος.

Είναι φυσικό, πρόσθεσε, «ότι αυτό το θέμα (των ενεργειών της Τουρκίας) απασχολεί την Ένωση γιατί αφορά τόσο το διεθνές δίκαιο όσο και ζωτικά συμφέροντα της ίδιας της ΕΕ, αλλά και των κρατών μελών της. Ως εκ τούτου η θέση μας είναι ότι η Τουρκία πρέπει να σέβεται το διεθνές δίκαιο και να σέβεται και την ΕΕ, της οποίας θέλει να γίνει μέλος», κατέληξε ο κυβερνητικός εκπρόσωπος.

Έντονη αντίδραση για την βάση τουρκικών drones στα Κατεχόμενα

Εξάλλου, ως ακόμα μια αποσταθεροποιητική ενέργεια της Τουρκίας στην περιοχή της Ανατολικής Μεσογείου χαρακτηρίζει η κυπριακή κυβέρνηση την εξαγγελθείσα λειτουργία βάσης στο παράνομο αεροδρόμιο στο κατεχόμενο Λευκόνοικο για τουρκικά μη επανδρωμένα αεροσκάφη (drones).

Κληθείς να σχολιάσει την ανακοίνωση στα κατεχόμενα πως η «κυβέρνηση» του ψευδοκράτους ενέκρινε τη χρήση του παράνομου αεροδρομίου ως βάσης για τα τουρκικά μη επανδρωμένα αεροσκάφη, ο κυβερνητικός εκπρόσωπος, Κυριάκος Κούσιος, δήλωσε στο ΚΥΠΕ πως αυτή «είναι προφανώς ακόμα μια αποσταθεροποιητική ενέργεια της Τουρκίας στην περιοχή, η οποία ήδη αντιμετωπίζει σοβαρά προβλήματα σταθερότητας».

«Είναι βέβαιο ότι δεν συμβάλλει με κανένα τρόπο στη δυνατότητα για να απαμβλύνουμε την ήδη τεταμένη κατάσταση και είναι και μια απόδειξη ότι η Τουρκία όχι μόνο παρεμβαίνει στις κατεχόμενες περιοχές μας αλλά στην ουσία καθορίζει η ίδια τι γίνεται στα κατεχόμενα», πρόσθεσε.

«Πρόκειται για άλλη μια ενέργεια που επιβαρύνει την ήδη τεταμένη κατάσταση στην περιοχή και δεν βοηθά στην αποκλιμάκωση», είπε ο κ. Κούσιος.

Ερωτηθείς αν η Κυπριακή Δημοκρατία θα καταγγείλει διεθνώς τη νέα αυτή τουρκική ενέργεια, ο κ, Κούσιος είπε πως «αυτό θα το μελετήσουμε γιατί είναι μια νέα εξέλιξη. Θα συζητηθεί το θέμα με τον υπουργό Εξωτερικών και θα ληφθούν αποφάσεις», ανέφερε.

Πηγή: ΑΠΕ-ΜΠΕ